Søren Søndergaard (EL), 2005-01-12:
Forespørgslen handler om, hvorvidt besættelsen af Irak, krigen mod Irak har formindsket terrortruslen.
Man kunne også stille et andet spørgsmål: Har Israels besættelse af Palæstina formindsket terrortruslen eller øget terrortruslen?
Svaret er jo åbenlyst.
Det har naturligvis øget terrortruslen, at man holder et andet land besat.
Det har øget det, uanset hvor mange terrorister man slår ihjel.
Og grunden til, at det har øget det, er, at der er en fundamental urimelighed, som folk reagerer på.
Nogle reagerer på det med demonstrationer og strejker, andre bruger måske væbnet kamp mod soldater, og atter andre tyer til terror.
Det sidste er selvfølgelig fuldstændig uacceptabelt, når det går ud over uskyldige civile.
Der er ét område, som jeg vil bringe frem her, som jeg synes ikke har spillet en tilstrækkelig rolle i debatten, og det er spørgsmålet om det systematiske forsøg på at gøre Irak ude af stand til selv at bestemme over sin økonomi.
Man kan jo sige, at Irak har været prøveklud for amerikansk udenrigspolitik.
I det her udenrigspolitiske laboratorium har USA sat sig for at lave en form for nation building.
Opgaven, sådan som den tilsyneladende er blevet formuleret i de højreorienterede tænketanke i USA, er: Hvordan genopbygger vi Irak og får vores egne økonomiske interesser tilgodeset maksimalt?
Og det svar har jo vist sig ved en omfattende liberalisering, et liberalistisk eksperiment krydret med politisk styring, der sikrer amerikanske virksomheders interesser før andres.
For USA har det ikke bare gjaldt om at liberalisere økonomien, men også om at sikre, at det er USA, der får ordrerne.
Metoderne har været mangfoldige, og jeg skal prøve at nævne nogle af dem.
USA har f.eks. placeret hundredvis af økonomiske rådgivere i alle irakiske ministerier, der har med økonomi at gøre, hvor de systematisk fremmer den politik, som den amerikanske regering vil gennemføre i Irak.
USA har sikret, at forudsætningerne for en omfattende privatisering af statsejede virksomheder er på plads.
Endnu udestår der den rent praktiske fase, men man har sørget for forberedelserne og har bl.a. i oktober bevilget et amerikansk konsulentfirma et større millionbeløb for at få sat gang i processen.
USA har fjernet told på stort set alle varer, også varer, der produceres i Irak.
Det er ved at give alvorlige problemer for irakiske småproducenter og har samtidig skabt forudsætning for et større udenlandsk engagement i landbrugssektoren, hvilket svækker det lokale engagement.
Sidst, men ikke mindst, har USA sikret, at deres folk sidder på centrale poster i den midlertidige regering.
Det er jo ikke for ingenting, at USA mig bekendt har den største ambassade i Irak.
Den midlertidige finansminister har allerede luftet planer om at privatisere det irakiske olieselskab.
På et møde i Washington sagde han i december, at det var en aftale, som ikke mindst ville vække stor interesse blandt amerikanske olieselskaber.
USA har siden besættelsens første dag bevæget sig ind i den irakiske oliesektor med en række støtte- og uddannelsesprogrammer og er for længst havnet i en favorabel position, der kan bruges den dag, oliens fremtid for alvor skal afgøres.
Besættelsen af Irak har varet i cirka halvandet år, og det er gået stærkt med at lægge planer for M039S33213397subh.fm Page 3344
Monday, February 14, 2005 12:24 PM
Iraks fremtidige økonomi og med at sætte dem i værk
USA har sat sig på den irakiske økonomiske politik og er ved at sætte sig på Iraks økonomi.
Så kan man spørge, hvad udfaldet af det vil være.
Absolut intet tyder på, at besættelsesmagten har fundet en formel, der kan skabe økonomisk fremgang og velfærd i Irak.
Der er underernæring, tre ud af ti irakiske børn er kronisk underernærede, og der er en stor arbejdsløshed på omkring 50 pct.
Der er kort sagt ikke gang i de økonomiske hjul.
Inden den blev nedlagt, nåede besættelsesmyndigheden at blive kendt for dårlig brug af økonomiske midler og for at fordele kontrakter til amerikanske selskaber i ét væk, og med den proces forsvandt mange millioner dollars, hvilket bl.a. FN for nylig har påtalt i en meget kritisk rapport.
Og det er også det, der er baggrunden for, at modstanden er vokset og desværre også terrortruslen.
Det har været en fejltagelse.